Henriette Kjær (KF), 2002-03-18:
Jeg vil gerne sige tak for en god debat og tak til Kristeligt Folkeparti for initiativet til at rejse debatten, og jeg er glad for det store engagement, der har været i debatten.
Regeringen har offentliggjort ikke bare to, men tre handlingsplaner, hvis vi tager den om hårdere straffe og en konsekvent kriminalpolitik, med.
Jeg synes, vi er meget i front og har mange gode initiativer parat, men det er selvfølgelig altid rart at få inspiration til, hvordan man kan komme videre, for vi må jo aldrig hvile på laurbærrene, når vi diskuterer det her.
Så vil jeg gerne sige tak for støtten fra Venstres ordfører, hr. Karsten Nonbo, den konservative ordfører, hr.
Helge Adam Møller,
og Dansk Folkepartis ordfører
Jeg var meget enig i deres indlæg, så her har jeg ikke mange kommentarer, og der var heller ikke mange spørgsmål. Til fru Sandy Brinck vil jeg gerne sige, blot for at knytte en kommentar til den bemærkning, at denne regering har overtaget den tidligere regerings handlingsplan om bekæmpelse af vold mod kvinder: Jeg synes altså ikke, vi skal gøre det til et slagsmål om, hvem der er ophavsmand.
Jeg kan konstatere, at der lå et utrolig godt udgangspunkt i det, der allerede var forberedt og lavet, og vi har så puttet nogle ting oven i, overfaldsalarm og vurdering af østrigsmodellen osv. Der er flere forskellige ting, og det er jo kun godt, for det er sådan, et frugtbart samarbejde skal være. Så vil jeg sige, at i Socialministeriet vil vi selvfølgelig være særlig opmærksomme på vold på arbejdspladsen, for det er netop på de steder, der har med Socialministeriet at gøre - socialkontorer, herberger og andre steder - der kan forekomme vold.
Det er netop derfor, de også er med i handlingsplan »Stop volden«, og vi er med på, at det skal der være fokus på, også for at få folk til at arbejde dér, for ellers flygter de simpelt hen fra sektoren.
Til fru Anne Baastrup: Jeg synes, det er meget relevant, at spørgsmålet om, hvilken kommune der har ansvaret for en løsladt kriminel, blev rejst.
Vi ved det nemlig ikke, men vi bliver nødt til at finde en løsning, så det står helt klart.
Retssikkerheden for en tidligere kriminel skal være i orden, og de skal selvfølgelig have et sted at henvende sig for at kunne komme videre her i livet.
Det vil jeg gerne være med til at skabe klarhed over.
Så nævnte fru Anne Baastrup også efterværn, og det har jeg sat tre udråbstegn ved, for det er noget, vi tit glemmer.
Vi snakker forebyggelse og er meget optaget af det, og vi ønsker også mere forebyggelse og synes, at det har vi ikke gjort nok ud af, så det får meget fokus, og så er der selvfølgelig brandslukning og alt det, vi gør, når skaden er sket.
Men med hensyn til efterværnet er der altså stadig noget at gøre, og det er noget, jeg vil være meget opmærksom på.
Jeg vil gerne tage imod opfordringen til at skrive til kommunerne, at der faktisk er en mulighed for de unge under 23 år, men at de også skal være opmærksomme på dem, der er ældre, for det er vigtigt at få de mennesker videre i livet.
Til fru Elisabeth Arnold: Jeg er meget enig i, at den tidligere regering har gjort meget.
Noget af det, jeg lagde mærke til, da jeg så på, hvad kommunerne egentlig kan gøre i dag over for de kriminelle, er, at de faktisk kan gøre utrolig meget.
Men jeg vil gerne have, at de benytter redskaberne i langt højere grad, end tilfældet er, og derfor har jeg også sat en undersøgelse i gang, som netop skal kortlægge, om kommunerne også laver de handleplaner, jeg omtalte i min første besvarelse.
De skal laves 7 dage efter, at man møder en ung, der har været ude i kriminalitet, men vi har en formodning om, at det gør man ikke, for vi møder jo igen de unge på sikrede pladser og andre steder.
Deraf kan vi se, at de handleplaner ikke er blevet lavet, men det skal de altså, og det er noget, der har været muligt i et par år nu, så det skal der være styr på.
Jeg vil også lige knytte en kommentar til fru Line Barfods indlæg om straffeattesterne.
Det er selvfølgelig justitsministeren, der skal svare på det, men jeg vil gerne sige, at vi er meget opmærksomme på, at de, der har en plettet straffeattest, har svært ved at komme ind på arbejdsmarkedet.
Det er også derfor, vi nu prøver at samle og formidle den erfaring, man har gjort de steder, hvor man prøver at lave såkaldt integration på arbejdsmarkedet.
Vi ved jo, selv om det er en slidt frase, at lediggang er roden til alt ondt, og derfor er det afgørende at få dem i gang.
Vi kører i hvert fald allerede ud ad det spor.
Tak for en konstruktiv debat.